史少師賜第賞芍藥分韻得木字
作者：樓鑰
朝代：宋

paragraphs: 帝城有僊山，雙徑森萬玉。
洞戶入深窈，突兀見華屋。
相君領衆客，紅藥想芬馥。
霜刀妙裁剪，烟脂點冰縠。
枝弱不勝花，翠葉共斜矗。
向來爭春風，桃李媿麤俗。
百卉紛何在，庭樹擁新綠。
此花丈人行，儼立見幽獨。
相君戴花笑，和氣俱可掬。
人言此花勝，相君意傾屬。
誰知心廣大，何物不蒙福。
豈以庭中花，而肯棄凡木。
君看擇勝具，所在可追逐。
自言居閑時，情話會親族。
一花有可觀，爛賞費銀燭。
此心何揀擇，寓意本無欲。
以此宰天下，以此鎮藩服。
兒童與走卒，人人歌相國。
有能達此觀，春風四時足。